LV Eiropas Savienības Oficiālais Vēstnesis C 27/17

Komisijas lēmuma kopsavilkums

(2014. gada 3. septembris)

attiecībā uz procedūru saskaņā ar LESD 101. pantu un EEZ līguma 53. pantu

(lieta AT.39574 – viedkaršu mikroshēmas)

(izziņots ar dokumenta numuru C(2014) 6250)

(Autentisks ir tikai teksts angļu, franču, nīderlandiešu un vācu valodā)

(2017/C 27/12)

Komisija 2014. gada 3. septembrī pieņēma lēmumu atticībā uz procedūru saskaņā ar Līguma par Eiropas Savienības darbību (LESD) 101. pantu. Saskaņā ar Padomes Regulas (EK) Nr. 1/2003 (1) 30. pantu Komisija publicē pušu nosaukumus un lēmuma galveno saturu, tajā skaitā visus uzliktos sodus, ņemot vērā uzņēmumu likumīgās intereses savu komercnoslēpumu aizsargāšanā. Lēmuma nekonfidenciālā redakcija ir pieejama Konkurences ģenerāldirektorāta tīmekļa vietnē šādā adresē:

http://ec.europa.eu/competition/antitrust/cases/

1. IEVADS

Lēmumā ir konstatēts LESD 101. panta un Līguma par Eiropas Ekonomikas zonu (turpmāk – EEZ līgums) 53. panta pārkāpums un piemērots naudas sods šādiem uzņēmumiem: Infineon (Infineon Technologies AG), Philips (Koninklijke Philips NV un Philips France SAS), Samsung (Samsung Electronics Co Ltd un Samsung Semiconductor Europe GmbH) un Renesas (Renesas Electronics Corporation un Renesas Electronics Europe Ltd). Renesas ir Hitachi (Hitachi Ltd) un Mitsubishi (Mitsubishi Electric Corporation) kopuzņēmums. Minētie uzņēmumi piedalījās viedkaršu mikroshēmu kartelī.

Viedkaršu mikročipus (turpmāk – SCC) izmanto dažādiem viedkaršu lietojumiem, piemēram, mobilo tālruņu SIM kartēm, bankas kartēm, maksas televīzijas kartēm, identitātes kartēm, biometriskām pasēm un transporta kartēm.

2. PROCEDŪRA

Lietu uzsāka ar Renesas 2008. gadā iesniegto pieteikumu par atbrīvojumu no naudas soda. Pēc pārbaužu veikšanas uzņēmums, kas īstenoja Philips un Samsung SCC uzņēmējdarbību, arī iesniedza iecietības pieteikumu arī un sniedza Komisijai attiecīgos pierādījumus.

Komisija 2011. gadā uzsāka lietas izskatīšanu un izlīguma procedūru ar Philips, Renesas un Samsung. Tomēr izlīguma apspriešanu izbeidza 2012. gadā un pēc tam uzsāka tiesvedību pret Infineon. Uzņēmumiem Renesas (un tā mātesuzņēmumiem Hitachi un Mitsubishi), Samsung, Philips un Infineon2013. gada 18. aprīlī nosūtīja iebildumu paziņojumu.

Puses saņēma piekļuvi lietas materiāliem un iespēju sevi aizstāvēt pret Komisijas provizorisko viedokli gan rakstiski, gan mutiskās uzklausīšanas laikā, kura notika 2013. gada 20. novembrī. Mutiskajā uzklausīšanā piedalījās visi iebildumu paziņojuma adresāti.

Aizliegtu vienošanos un dominējoša stāvokļa padomdevēja komiteja 2014. gada 1. septembrī sniedza labvēlīgu atzinumu, uzklausīšanas amatpersona 2014. gada 2. septembrī izdeva savu galīgo ziņojumu, un Komisija 2014. gada 3. septembrī pieņēma lēmumu.

3. FAKTI

Lēmums attiecas uz četru SCC galveno piegādātāju (Renesas, Samsung, Infineon un Philips) karteli EEZ, kas tika izveidots kā divpusējas saziņas tīkls un kas darbojās no 2003. līdz 2005. gadam. Ņemot vērā Samsung un Atmel agresīvo ienākšanu tirgū 2003. gadā un divu galveno klientu Axalto un Gemplus izdarīto spiedienu attiecībā uz cenām, konkurējoši viedkaršu piegādātāji izlēma slepeni vienoties un saskaņot savu rīcību tirgū. Četri uzņēmumi savstarpēji apsprieda cenu komponentus un komponentus, kas ietekmē cenu pirms tās noteikšanas, proti, ražošanas jaudu un jaudas izmantojumu, turpmāko rīcību tirgū un līgumu sarunas ar kopīgiem klientiem, kā arī apmainījās ar sensitīvu informāciju saistībā ar konkurenci.

Kartelis pastāvēja no 2003. gada 24. septembra līdz 2005. gada 8. septembrim, taču katrai pusei šis konkrētais periods var būt atšķirīgs, ja puse šajā divpusējās saziņas tīklā iesaistījās vēlāk vai no tā izstājās ātrāk. Lēmuma projektā Renesas un Samsung pārkāpuma ilgums ir 23 mēneši, Infineon – 18 mēneši un Philips – 11 mēneši.

Katram adresātam piemēro atbildību atkarībā no tā iesaistes pret konkurenci vērstajā saziņā un pasākumos, t. i., ņemot vērā vai nu tiešu iesaisti, vai – mātesuzņēmuma gadījumā – meitasuzņēmuma rīcību attiecinot uz mātesuzņēmumu, jo mātesuzņēmumam bija noteicoša ietekme uz meitasuzņēmumu rīcību pārkāpuma laikā.

Lēmums ir adresēts šādiem uzņēmumiem un struktūrām par šādiem konkrētiem periodiem: Infineon (Infineon Technologies AG) no 2003. gada 24. septembra līdz 2005. gada 31. martam par koordināciju ar Samsung un Renesas; Philips (Koninklijke Philips NV un Philips France SAS) no 2003. gada 26. septembra līdz 2004. gada 9. septembrim; Renesas (Renesas Electronics Corporation, Renesas Electronics Europe Limited un Hitachi, Ltd un Mitsubishi Electric Corporation) no 2003. gada 7. oktobra līdz 2005. gada 8. septembrim; Samsung (Samsung Electronics Co., Ltd un Samsung Semiconductor Europe GmbH) no 2003. gada 24. septembra līdz 2005. gada 8. septembrim.

4. JURIDISKAIS NOVĒRTĒJUMS

Lēmumā ir noteikts, ka Renesas, Samsung, Infineon un Philips bija iesaistīti LESD 101. panta un EEZ līguma 53. panta vienotā un ilgstošā pārkāpumā.

Pārkāpums attiecas uz SCC uzņēmējdarbību (gan SIM karšu, gan citu karšu mikroshēmas) visā EEZ teritorijā.

Puses centās sasniegt vienotu mērķi, proti, ierobežot un kontrolēt ietekmi, ko radīja Samsung agresīvā ienākšana tirgū un divu galveno klientu izdarītais spiediens, prasot samazināt cenas. Puses arī vienojās par vienotu rīcību (vienādas informācijas apmaiņas, vienas un tās pašas iesaistītās personas un saziņas laiki, ko pamato ciklu uzņēmējdarbība un Samsung klātbūtne Eiropā). Minēto iemeslu dēļ, lai gan pārkāpums ietvēra pušu divpusēju saziņu, šī saziņa ir vienots un ilgstošs pārkāpums.

Komisija uzskata, ka dažādo iecietības pieteikumu iesniedzēju iesniegtajiem dokumentiem ir pietiekama pierādījumu vērtība, bet izlēma neizmantot vienu dokumentu, ko Samsung iesniedza samērā vēlā posmā, jo šim dokumentam tika pievienots tulkojums un nebija iespējams pienācīgi izskaidrot šo izmaiņu apstākļus.

5. NAUDAS SODI

Nosakot piemērojamos naudas sodus, lēmumā balstās uz 2006. gada pamatnostādnēm naudas soda aprēķināšanai un 2006. gada Paziņojuma par iecietības programmu noteikumiem.

Naudas sodu pamatsumma ir noteikta kā daļa no uzņēmuma preču vai pakalpojumu pārdošanas apjoma, ar ko tieši vai netieši ir saistīts pārkāpums attiecīgajā ģeogrāfiskajā teritorijā, kā arī ņemot vērā konkrētā uzņēmuma dalības ilgumu. Tiek pieskaitīta vēl viena pārdošanas apjoma attiecīgās vērtības daļa, lai atturētu uzņēmumus no jebkādas turpmākas iesaistes karteļos.

Nav nekādu vainu pastiprinošu apstākļu, bet atšķiras pakāpe, kādā katra puse bija iesaistīta pārkāpumā un ko ņem vērā konkrēto naudas sodu apmēra noteikšanā. Infineon piemēro naudas soda samazinājumu vainu mīkstinošu apstākļu dēļ. Turklāt visām pusēm piemēro naudas soda samazinājumu procedūras ilguma dēļ, kas bija seši ar pusi gadi.

Hitachi, Mitsubishi un Samsung piemēro preventīvu reizinātāju, jo šiem uzņēmumiem papildus pārkāpumā iesaistīto preču vai pakalpojumu pārdošanas apjomam ir arī sevišķi liels apgrozījums.

Saistībā ar sadarbību saskaņā ar 2006. gada Paziņojumu par iecietības programmu lēmumā Renesas ir piešķirts atbrīvojums no naudas soda un Samsung ir piemērots 30 % samazinājums.

Saskaņā ar Regulas (EK) Nr. 1/2003 23. panta 2. punktu piemērotie naudas sodi ir šādi:

a) Infineon Technologies AG: EUR 82 874 000;

b) solidāri Koninklijke Philips N.V. un Philips France SAS: EUR 20 148 000;

c) solidāri Hitachi, Ltd, Mitsubishi Electric Corporation, Renesas Electronics Corporation un Renesas Electronics Europe Limited: EUR 0; individuāli Hitachi, Ltd (ņemot vērā piemēroto preventīvo reizinātāju): EUR 0; individuāli Mitsubishi Electric Corporation (ņemot vērā piemēroto preventīvo reizinātāju): EUR 0;

d) solidāri Samsung Electronics Co., Ltd un Samsung Semiconductor Europe GmbH: EUR 35 116 000.

(1) OV L 1, 4.1.2003., 1. lpp.